23/10/2015 | Administración LocalMunicipal
A Coruña
Secretaría Xeral
Información pública

A N U N C I O A Alcaldía-Presidencia, con data 7 de outubro de 2015, ditou o seguinte: “DECRETO POLO QUE SE COMPLEMENTA A ESTRUTURA DA ADMINISTRACIÓN MUNICIPAL EXECUTIVA SE ESTABLÉCE A DIRECCIÓN DE ECONOMÍA E FACENDA. En virtude do establecido polo Título X da Lei 7/85, de 2 de abril, de Bases do Réxime Local, o Regulamento Orgánico Municipal (ROM) deste Excmo. Concello (BOP do 13 de decembro de 2004), regula os niveis esenciais da organización municipal. De acordo co disposto no artigo 122 do ROM, corresponde a esta Alcaldía establecer a organización e estrutura da Administración executiva do Excmo. Concello. O marco da actual configuración das Áreas Municipais de Xestión foi establecido polo Decreto de 18 de xuño de 2015. A organización administrativa actualmente existente é a resultante da Relación de Postos de Traballo e organigramas aprobados, que serven de referencia a esta resolución. O citado Decreto de 18 de xuño de 2015 estableceu a estrutura municipal executiva mediante a creación de tres Direccións. Proponse agora a modificación da dita estrutura creando unha nova Dirección dentro da Área de Facenda e Administración que se encargue dos servizos de xestión e inspección tributaria, oficina orzamentaria e da unidade de rexistro e información da área, ademais de coordinar o funcionamento dos distintos servizos da mesma e a súa relación con Intervención e con Tesourería Xeral. O obxectivo da medida adoptada é o de conseguir deseñar unha estrutura municipal máis executiva, áxil e eficaz, que cumpra a súa misión con arranxo aos principios de economía e eficiencia. Trátase de coordinar e mellorar a operatividade dos servizos encargados do desenvolvemento da xestión económica, orzamentaria e tributaria. A natureza executiva dos órganos directivos aconsella atribuírlles delegacións de determinadas atribucións do Alcalde, e dalgunhas que corresponden á Xunta de Goberno Local. Por todo iso e de conformidade co disposto nos artigos 122 e seguintes do Regulamento Orgánico Municipal, RESOLVO: De acordo co disposto no Decreto desta Alcaldía de data 18 de xuño de 2015, nos artigos 125 a 138 do ROM, e nas diferentes organigramas administrativos vixentes que establecen a estrutura dos diferentes servizos municipais, a estrutura da Administración Municipal Executiva deste Excmo. Concello complétase co establecido nos números seguintes: 1. Conforme ao establecido no artigo 129 do ROM, dentro da área de Facenda e Administración créase a Dirección de Economía e Facenda, que ostentará a natureza de órgano directivo e as funcións establecidas no artigo 131 do ROM, debendo coordinarse funcionalmente con aquelas concellerías que teñan atribuída delegación sobre funcións ou servizos que se adscriben administrativamente a esta Dirección. Da Dirección de Economía e Facenda dependerá a seguinte estrutura administrativa: 1. Servizo de Xestión Tributaria 2. Inspección Tributaria.3. Oficina Orzamentaria 4. Unidade de Rexistro e Información adscrita a estes servizos no Edificio de Servizos Económicos. Así mesmo, asumirá as funcións que a concelleira lle encomende en relación con outras materias delegadas a ela no Decreto de 15 de xuño de 2015 ou pola Xunta de Goberno Local. Deléganse ao titular da Dirección de Economía e Facenda, as seguintes atribucións: ● Dirixir, xestionar, inspeccionar e impulsar os servizos ao seu cargo, sen prexuízo da superior facultade de dirección, que corresponde ao Alcalde e á concelleira da área. ● Propoñer os proxectos de dirección para alcanzar os obxectivos establecidos pola concelleira da área, dirixir a súa execución e controlar o seu adecuado cumprimento. ● Coordinar o funcionamento dos distintos servizos da área e a súa relación coa Intervención e con Tesourería e, no seu caso, con outros servizos municipais. ● Dirixir a Oficina Orzamentaria e coordinar os traballos de elaboración do anteproxecto de orzamento, das propostas de modificacións orzamentarias, de aprobación e modificación de ordenanzas fiscais e de prezos públicos, cumprindo os obxectivos sinalados polo Alcalde e a Concelleira da área nas fases de elaboración e execución do orzamento. ● Asinar as notificacións dos acordos e resolucións ditados nos expedientes tramitados polos servizos ao seu cargo, e en xeral as comunicacións con particulares, con excepción das que correspondan á Secretaría Xeral do Pleno e á Oficialía Maior. ● Subscribir os anuncios e edictos necesarios para a publicación dos trámites e resolucións de información pública dos procedementos administrativos a cargo dos seus servizos. ● Autorizar, dispoñer, recoñecer e liquidar as obrigacións dos expedientes de gasto da área, ata un importe de 12.000,00 € en gastos de investimento e 30.000,00 € en gasto corrente, coas limitacións cualitativas sinaladas nas normas de coordinación sinaladas no Decreto de 18 de xuño de 2015. Esta facultade leva incluída a de autorizar os correspondentes documentos contables. ● Ordenar os pagos con cargo á conta de habilitación dos servizos ao seu cargo, de conformidade co establecido nas Bases de Execución do Orzamento e restante normativa de aplicación, así como aprobar as respectivas contas xustificativas. ● En caso de ausencia ou enfermidade do titular, as atribucións anteriores serán exercidas polo Director da área ou funcionario que se designe.2. Serán de aplicación as Regras de Coordinación establecidas no apartado SEGUNDO do Decreto de 18 de xuño de 2015.3. Corresponde á Xunta de Goberno Local, ditar as medidas necesarias que, en materia de relacións de postos de traballo, nomeamento de titulares de organos directivos e xestión económica competencia da mesma, deríven deste Decreto.4. Notifíquese este Decreto aos titulares das Áreas de Xestión e Servizos Municipais e publíquese no Boletín Oficial da Provincia, para os efectos previstos no artigo 13.3 da Lei 30/1992, de 26 de novembro. Casas Consistoriais da Coruña, a sete de outubro de 2015. O alcalde, D. Xulio Xosé Ferreiro Baamonde. Asdo.”. A Coruña, 15 de outubro de 2015. O ALCALDE, P. D. D.ª M.ª Eugenia Vieito Blanco